Ehdotus: NEUVOSTON ASETUS Bulgariasta ja Etelä-Afrikasta peräisin olevien, raudasta tai seostamattomasta teräksestä valmistettujen, vähintään 600 millimetrin levyisten pleteroimattomien ja muulla tavalla metallilla tai muulla aineella pinnoittamattomien, kelattujen, ei enempää valmistettujen kuin kuumavalssattujen levyvalmisteiden tuontia koskevan polkumyynnin vastaisen menettelyn päättämisestä

(komission esittämä)

PERUSTELUT

Komissio pani joulukuussa 2001 vireille muun muassa Bulgarista ja Etelä-Afrikasta peräisin olevien kuumavalssattujen kelojen tuonnissa helmikuussa 2000 käyttöön otettujen lopullisten polkumyyntitoimenpiteiden välivaiheen tarkastelun. Samalla komissio pani vireille muun muassa Egyptistä, Slovakiasta ja Turkista peräisin olevan saman tuotteen tuontia koskevan uuden tutkimuksen.

Näiden tutkimusten perusteella komissio totesi kummassakin tapauksessa asianomaisen tuonnin tapahtuvan vahingollisella polkumyynnillä. Mitkään pakottavat syyt eivät viitanneet siihen, että toimenpiteet olisivat yhteisön edun vastaisia.

Näin ollen komissio toimitti neuvostolle ehdotuksen Bulgariasta ja Etelä-Afrikasta peräisin olevien kuumavalssattujen kelojen tuonnissa voimassa olevien lopullisten polkumyyntitoimenpiteiden muuttamiseksi sekä lopullisten polkumyyntitullien käyttöön ottamiseksi Egyptistä, Slovakiasta ja Turkista peräisin olevan saman tuotteen tuonnissa.

Koska neuvosto ei kuitenkaan hyväksynyt komission ehdotusta, Egyptistä, Slovakiasta ja Turkista peräisin olevien kuumavalssattujen kelojen tuonnissa ei otettu tulleja käyttöön, koska toimenpiteiden määräämiselle säädetty määräaika kului umpeen.

Tämän vuoksi ja yhteisön oikeuden perustavaa laatua olevan syrjimättömyysperiaatteen mukaisesti sekä perusasetuksen 9 artiklan 5 kohdan säännösten mukaisesti Bulgariasta ja Etelä-Afrikasta peräisin olevan saman tuotteen tuontia koskeva välivaiheen tarkastelu olisi päätettävä ottamatta toimenpiteitä uudestaan käyttöön.

Ehdotus: NEUVOSTON ASETUS Bulgariasta ja Etelä-Afrikasta peräisin olevien, raudasta tai seostamattomasta teräksestä valmistettujen, vähintään 600 millimetrin levyisten pleteroimattomien ja muulla tavalla metallilla tai muulla aineella pinnoittamattomien, kelattujen, ei enempää valmistettujen kuin kuumavalssattujen levyvalmisteiden tuontia koskevan polkumyynnin vastaisen menettelyn päättämisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 [1], jäljempänä 'perusasetus', ja erityisesti sen 9 artiklan 5 kohdan,

[1] EYVL L 56, 6.3.1996, s.1. Asetus sellaisena kuin se on viimeksi muutettuna asetuksella (EY) N:o 1972/2002 (EYVL L 305, 7.11.2002, s.1).

ottaa huomioon komission päätösten N:o 2277/96/EHTY ja N:o 1889/98/EHTY nojalla käyttöön otettuja polkumyynnin ja tukien vastaisia toimenpiteitä sekä kyseisten päätösten mukaisia, vireillä olevia polkumyynnin ja tukien vastaisia tutkimuksia, valituksia ja hakemuksia koskevista siirtymäkauden säännöksistä 3 päivänä kesäkuuta 2002 annetun neuvoston asetuksen (EY) N:o 963/2002 [2],

[2] EYVL L 149, 7.6.2002, s. 3.

ottaa huomioon komission ehdotuksen, joka on tehty komission kuultua neuvoa-antavaa komiteaa,

sekä katsoo seuraavaa:

A. Menettely

1. Oikeusperusta

(1) Euroopan hiili- ja teräsyhteisön (EHTY) perustamissopimuksen, jäljempänä 'EHTY-sopimus', voimassaolo päättyi 23 päivänä heinäkuuta 2002. Aiemmin EHTY-sopimuksen soveltamisalaan kuuluneet tuotteet ovat kuuluneet 24 päivästä heinäkuuta 2002 Euroopan yhteisön perustamissopimuksen soveltamisalaan. Neuvoston asetuksen (EY) N:o 963/2002 mukaisesti kaikkiin kyseisenä päivänä vireillä olleisiin polkumyyntitutkimuksiin sovelletaan sen vuoksi perusasetuksen säännöksiä.

2. Voimassa olevat toimenpiteet ja kyseinen tarkastelu

(2) Komissio otti helmikuussa 2000 komission päätöksellä 283/2000/EHTY [3] käyttöön lopulliset polkumyyntitullit Bulgariasta, Intiasta, Taiwanista, Etelä-Afrikasta ja Serbiasta ja Montenegrosta peräisin olevien, raudasta tai seostamattomasta teräksestä valmistettujen, vähintään 600 millimetrin levyisten pleteroimattomien ja muulla tavalla metallilla tai muulla aineella pinnoittamattomien, kelattujen, ei enempää valmistettujen kuin kuumavalssattujen levyvalmisteiden, jäljempänä 'kuumavalssatut kelat', tuonnissa ja hyväksyi tiettyjen bulgarialaisten, intialaisten ja eteläafrikkalaisten vientiä harjoittavien tuottajien vähimmäishintaa koskevat sitoumukset.

[3] EYVL L 31, 5.2.2000, s. 15, sellaisena kuin se on viimeksi muutettuna komission päätöksellä 1043/2002/EHTY (EYVL L 157, 15.6.2002, s. 45).

(3) Päätöksen 2277/96/EHTY [4], jäljempänä 'EHTY-päätös', 11 artiklan 3 kohdan mukaisesti ja Euroferin (European Confederation of Iron and Steel Industries), jäljempänä 'valituksen tekijä', marraskuussa 2001 jättämän valituksen johdosta komissio julkaisi 20 päivänä joulukuuta 2001 Euroopan yhteisöjen virallisessa lehdessä [5] ilmoituksen komission päätöksellä 283/2000/EHTY, sellaisena kuin se on muutettuna komission päätöksellä 1043/2002/EHTY, Bulgariasta ja Etelä-Afrikasta peräisin olevien kuumavalssattujen kelojen tuonnissa käyttöön otettujen lopullisten polkumyyntitullien ja sitoumusten tarkastelun vireillepanosta.

[4] EYVL L 308, 29.11.1996, s. 11, sellaisena kuin se on muutettuna komission päätöksellä N:o 1000/1999 (EYVL L 122, 12.5.1999, s. 35).

[5] EYVL C 364, 20.12.2001, s. 8.

3. Rinnakkainen polkumyyntitutkimus

(4) Euroferin valituksen johdosta komissio julkaisi 20 päivänä joulukuuta 2001 Euroopan yhteisöjen virallisessa lehdessä [6] myös ilmoituksen Egyptistä, Unkarista, Iranista, Libyasta, Slovakiasta ja Turkista peräisin olevan saman tuotteen (kuumavalssattujen kelojen) tuontia yhteisöön koskevan polkumyynnin vastaisen menettelyn vireillepanosta EHTY-päätöksen 5 artiklan mukaisesti.

[6] EYVL C 364, 20.12.2001, s. 5.

B. MENETTELYJEN PÄÄTTÄMINEN

(5) Rinnakkaisen Egyptistä, Unkarista, Iranista, Libyasta, Slovakiasta ja Turkista peräisin olevien kuumavalssattujen kelojen tuontia yhteisöön koskeneen polkumyyntitutkimuksen perusteella komissio ehdotti neuvostolle lopullisten polkumyyntitoimenpiteiden käyttöönottoa Egyptistä, Slovakiasta ja Turkista peräisin olevien kuumavalssattujen kelojen tuonnissa. Neuvosto ei kuitenkaan hyväksynyt ehdotusta perusasetuksessa asetetussa määräajassa. Tämän vuoksi Egyptistä, Slovakiasta ja Turkista peräisin olevassa tuonnissa ei otettu käyttöön lopullisia toimenpiteitä.

(6) Yhteisön oikeuden yleisen perusperiaatteen mukaisesti samanlaisia tapauksia on käsiteltävä tasavertaisesti. Tämä periaate näkyy perusasetuksen 9 artiklan 5 kohdassa, jossa säädetään, että sellaisen mistä tahansa tulevan tuonnin osalta, josta on todettu, että se tapahtuu polkumyynnillä ja että siitä aiheutuu vahinkoa, otetaan syrjimättömällä tavalla käyttöön polkumyyntitulli.

(7) Tämän vuoksi katsotaan, että koska Egyptiin, Slovakiaan ja Turkkiin ei sovelleta toimenpiteitä, tähän tutkimukseen perustuvalla toimenpiteiden käyttöönotolla Bulgariasta ja Etelä-Afrikasta peräisin olevassa tuonnissa syrjittäisiin näitä kahta maata.

(8) Edellä esitetyn perusteella on johdonmukaisen lähestymistavan turvaamiseksi ja perusasetuksen 9 artiklan 5 kohdassa säädetyn syrjimättömyysperiaatteen noudattamiseksi tarpeen päättää Bulgariasta ja Etelä-Afrikasta peräisin olevien kuumavalssattujen kelojen tuontia koskeva menettely ilman polkumyyntitoimenpiteiden käyttöönottoa.

(9) Egyptiä, Slovakiaa ja Turkkia koskeva uusi tutkimus oli päätettävä 20 päivänä maaliskuuta joko ottamalla käyttöön toimenpiteet tai päättämällä menettely. Bulgariasta ja Etelä-Afrikasta tapahtuvaa tuontia koskevassa tutkimuksessa tehtiin samanlaiset päätelmät, ja niitä olisi sen vuoksi kohdeltava samalla tavalla. Tämän vuoksi Bulgariasta ja Etelä-Afrikasta peräisin olevien kuumavalssattujen kelojen tuontia koskeva menettely olisi päätettävä takautuvasti 20 päivästä maaliskuuta 2003 ottamatta polkumyyntitoimenpiteitä uudelleen käyttöön,

ON ANTANUT TÄMÄN ASETUKSEN:

1 artikla

Päätetään Bulgariasta ja Etelä-Afrikasta peräisin olevien, raudasta tai seostamattomasta teräksestä valmistettujen, vähintään 600 millimetrin levyisten pleteroimattomien ja muulla tavalla metallilla tai muulla aineella pinnoittamattomien, kelattujen, ei enempää valmistettujen kuin kuumavalssattujen levyvalmisteiden tuontia koskeva polkumyynnin vastainen menettely.

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Sitä sovelletaan 20 päivästä maaliskuuta 2003.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...].

Neuvoston puolesta

Puheenjohtaja